དོན་དུ་དེ་ནི་བདེན་པ་ཤ་སྟག་སྟེ།མངོན་སུམ་དུ་སྣང་ཞིང་གྲུབ་པས།ཡ་མཚན་དང་དོགས་སྣང་ཅི་ཡང་སྐྱེ་མི་དགོས།ཁོ་བོ་ནི་དེ་ལ་ཡ་མཚན་དང་དོགས་སྣང་ཅི་ཡང་མི་སྐྱེ་ཡང་།ཤིན་ཏུ་ནས་ཡ་མཚན་ཞིང་ཧང་སང་དགོས་པ་ཞིག་ཡོད་པ་ནི།མི་དེ་དག་གིས་པགས་པའི་འབག་གཞན་ཞིག་གདོང་ལ་གོན་འདུག་པ་དེ་རེད།དེ་ནི་ཟློས་གར་པ་དང་འཆམ་པས་གདོང་ལ་གོན་པའི་འབག་དང་།བྱིས་པ་དག་རྩེད་མོ་རྩེ་བྱེད་ཀྱི་འགྱིག་གི་འབག་དང་ཡེ་ནས་མི་འདྲ་ཞིང་།ཁྲ་ཁྲ་རིག་རིག་གི་ཚོང་ར་ན་ཉོ་རྒྱུ་ཡོད་པ་ཞིག་ཀྱང་གཏན་ནས་མིན་ལ།གཡུ་བྱུར་གྱི་རྒྱན་ཆ་བཞིན་བརྗིད་པོ་ཞིག་ཀྱང་ག་ལ་ཡིན་ཏེ་མ་ཡིན་ནོ།།